Ubytovací a reklamačný poriadok

Ubytovací poriadok

Podmienky a spôsob ubytovania

1. V ubytovacom zariadení môže byť ubytovaný len hosť, ktorý je k ubytovaniu riadne prihlásený. Za týmto účelom predloží k nahliadnutiu pracovníkovi zariadenia ihneď po príchode svoj občiansky preukaz, cestovný pas alebo iný platný doklad totožnosti v zmysle zákona č. 135/82 Zb. o hlásení a evidencii pobytu občanov v platnom znení a v zmysle zákona č. 428/2008 Z. z. o ochrane osobných údajov v platnom znení

2. Každý hosť, ktorý nie je štátnym občanom SR (cudzinec) je povinný v zmysle zákona č. 48/2008 Z. z. o pobyte cudzincov v platnom znení vyplniť a odovzdať na recepciu úradné tlačivo o hlásení pobytu, predložené pri príchode pracovníkom recepcie, pričom všetky požadované údaje je povinný uviesť pravdivo a úplne.

3. Na základe objednaného ubytovania sa v deň príchodu môže hosť ubytovať v čase od 15:00 h. do 18:00 h podľa aktuálneho nariadenia vedenia kúpaliska TK Vadaš Štúrovo: ubytovať sa je možné po 15:00 hod. ČIPOVÁ KARTA DO AREÁLU SA AKTIVUJE LEN O 15:00 HOD. V prípade záujmu hostia majú možnosť vstupu na termálne kúpalisko aj pred nástupom, po zakúpení vstupeniek do Vadaš Thermal Resort.
4. Do tejto doby prevádzkovateľ pre hosťa izbu rezervuje, pokiaľ v objednávke nebola iná požiadavka a prevádzkovateľ ju potvrdil. Ak hosť do 18:00 h. nenahlási svoj príchod, po 18:00 h. môže ubytovacie zariadenie izbou voľne disponovať, pokiaľ sa s hosťom nedohodne inak. V prípade, že hosť uhradil zálohovú platbu, je prevádzkovateľ povinný podržať rezerváciu do 19:00 h. Za predpokladu, že hosť nenastúpi na pobyt ani po tomto termíne, prevádzkovateľ nie je povinný zálohovú platbu vrátiť hosťovi, resp. postupuje v zmysle storno podmienok.

5. V čase od 22:00 h. do 6:00 h. sú ubytovaní hostia povinní dodržiavať nočný kľud. 
6. Ubytovacie zariadenie poskytuje svojim hosťom služby v rozsahu ako boli vzájomne dohodnuté. Hosť platí platbu za ubytovanie a poskytnuté služby v súlade s platným cenníkom spravidla po prihlásení na ubytovanie. Týmto nie sú dotknuté platobné podmienky na základe zmlúv o ubytovaní. 

7. Hosť svoj pobyt odhlási najneskôr do 10:00 h. Do tohto času izbu uvoľní, pokiaľ nebolo individuálne vopred dohodnuté inak. Pokiaľ hosť neuvoľní do 12:00 h., môže mu ubytovacie zariadenie účtovať pobyt za celý nasledujúci deň, ak nebolo vopred dohodnuté inak. Izba sa považuje za uvoľnenú potom, čo hosť vynesie z izby všetky svoje veci, odovzdá kľúč a čipové karty poverenému pracovníkovi a oznámi odhlásenie z ubytovania.

8. Ubytovacie zariadenie si vyhradzuje právo požadovať od hosťa pri rezervácii zálohovú platbu vo výške 50 % - 100 % z ceny ubytovania. Rezervácia sa stáva záväznou pre ubytovacie zariadenie  až po obdržaní úhrady zálohovej platby.

9. Ubytovacie zariadenie je oprávnené účtovať nasledovné storno poplatky v prípade, že hosť zruší svoju rezerváciu pobytu písomne, elektronicky v nasledovných lehotách: 

· viac ako 28 dní pred nástupom na pobyt bez poplatku

· 28 až 14 dni pred nástupom na pobyt 50 % z ceny ubytovania

· menej ako 14 dní pred nástupom na pobyt 100 % z ceny ubytovania

·  v prípade, že hosť nastúpil na pobyt a rozhodol sa tento pobyt z rôznych dôvodov zrušiť, prípadne skrátiť, účtuje sa tiež storno poplatok vo výške 100 % z ceny ubytovania.
·  storno poplatok sa neúčtuje v prípade vážneho ochorenia, čo však musí klient bezodkladne podložiť potvrdením od lekára. Odporúčame dať sa poistiť pre prípad storna pobytu u ktorejkoľvek poisťovacej spoločnosti, predídete tým k zbytočným stornopoplatkom.
10. Manipulácia s čipovými kartami: na základe prevádzkových zmien TK Vadaš Štúrovo: nakoľko sa ruší predošlý systém vrátenia čipových kariet do automatu, ubytovaný musí čipové karty vracať osobne ubytovateľovi. Ubytovaný je povinný vrátiť kartu ubytovateľovi v deň a hodinu odchodu podľa tohto prevádzkového poriadku. Ubytovateľ si za karty a kľúč pri nástupe vyžiada vratnú kauciu vo výške 50,00 € na každú zmluvu. V prípade, že ubytovaný vráti počet prevzatých kariet a kľúč v poriadku, ubytovateľ je povinný mu túto vratnú kauciu bez odkladu vrátiť. Ubytovaný je zároveň poučený o nasledovných sankciách zo strany TK Vadaš Štúrovo:
Zneužitie ubytovacích kariet hosťami: Zneužitie ubytovacej karty inou osobou, ako tá, na ktorej meno bola karta vystavená,  bude sankcionované sumou 50 € za kartu. (náhodná výmena medzi členmi rodiny v tom istom ubytovacom zariadení sa nepovažuje za zneužitie.) Karta bude opätovne použiteľná až po uhradení sankcie. Za stratu a opätovné vystavenie čipovej karty sa účtuje suma 20 € za kartu.
11. Ubytovaný je povinný uvoľniť štúdio a zároveň aj parkovacie miesto do 10.00 h v deň odchodu. Zotrvať v kúpaliskovom komplexe bez nároku na parkovacie miesto má ubytovaný až do večera v deň odchodu. 
Zodpovednosť ubytovacieho zariadenia a klienta

1. Ubytovacie zariadenie nezodpovedá za veci, peniaze a cennosti ubytovaných osôb, ktoré si hostia nechajú bez dozoru. 
2. Za škody spôsobené na majetku ubytovacieho zariadenia zodpovedá hosť podľa platných predpisov. Hosť ako zodpovedný zástupca zodpovedá za škody spôsobené neplnoletými osobami, za ktoré je zodpovedný, ako aj za škody spôsobené osobami, ktoré sa nachádzajú v priestoroch ubytovacieho zariadenia a pobyt im tam umožnil hosť.

3. Hosť je povinný počínať si tak, aby nedochádzalo ku škodám na zdraví, na majetku, na prírode a životnom prostredí. V rámci prevencie hosť aj počas pobytu v zariadení bude mať zamknuté vchodové dvere. Predtým ako otvorí dvere cudzím osobám, skontroluje dôvod ich požiadavky vstupu do ubytovacieho priestoru a v prípade pochybnosti o dôvodnosti takejto požiadavky bezodkladne kontaktuje majiteľa ubytovacieho zariadenia. Pred odchodom z ubytovacieho zariadenia hosť riadne skontroluje uzatvorenie okien a dverí.

Všeobecne platné ustanovenia

1. V izbe a spoločenských priestoroch ubytovacieho zariadenia nesmie hosť bez súhlasu zodpovedného pracovníka premiestňovať interiérové zariadenie, prevádzať akékoľvek zmeny a úpravy na zariadení, vykonávať zásahy do elektrickej siete alebo inej inštalácie.

2. V ubytovacom zariadení a obzvlášť v izbe nie je hosťom dovolené používať vlastné elektrické, plynové - prenosné spotrebiče. Toto obmedzenie sa nevzťahujem na používanie elektrických spotrebičov nainštalovaných v izbe, alebo prenosných elektrických zariadení (holiaci strojček, sušič vlasov a nabíjačky na bežné spotrebné elektrické prístroje a pod.).

3. Používanie klimatizácie: používanie klimatizácie je zahrnuté do ceny poskytnutej ubytovacej služby. Od ubytovateľa hosť obdrží označené diaľkové ovládanie pre dané štúdio. Dôrazne upozorňujeme, že diaľkové ovládanie nesmie používať iný klient (používanie klimatizácie je sledované cez mobilnú aplikáciu ubytovateľa). Klimatizácia je účinná iba pri uzatvorených oknách a dverách!!!). V prípade, ak ubytovateľ zistí neefektívne a nadmerné používanie tohto zariadenia, môže pristúpiť k navýšeniu poplatku z dôvodu enormného nárastu cien za energiu! Klimatizáciu používajte iba ak ste na izbe, pri odchode ju vypnite, aby nedošlo k prípadnému požiaru! Strata, prípadne poškodenie diaľkového ovládania je spoplatnené sumou 100,00 €.
4. V prípade požiaru je hosť povinný riadiť sa pokynmi zodpovedných pracovníkov (v zmysle požiarno-evakuačného plánu) a po príchode jednotky požiarnej ochrany, pokynmi veliteľa zásahu.

5. Z bezpečnostných dôvodov, nie je dovolené ponechať deti do 12 rokov bez dozoru dospelej osoby v priestoroch ubytovacieho zariadenia. Pri vzniku škody zodpovedá za dieťa osoba, s ktorou je dieťa prihlásené na pobyt a ktorá je zodpovedná podľa zákona.

6. Hosťom nie je dovolené vnášať do izby veci pre úschovu vecí, ktoré neboli dohodnuté s majiteľom.

7. Fajčenie je povolené len vo vyhradených priestoroch na vonkajších terasách. Vo vnútri celého objektu je zákaz fajčenia.
8. Pri ochorení alebo poranení klienta ubytovacie zariadenie nahlási požiadavku poskytnutia lekárskej pomoci, prípadne prevozu do nemocnice príslušnému zdravotnému zariadeniu.

9. Psy a iné zvieratá majú vstup do zariadenia zakázaný.

10. Pred odchodom z izby je hosť povinný riadne uzatvoriť všetky okná, a to aj na poschodí, uzavrieť vodovodné kohútiky, zhasnúť svetlá v izbe a priľahlých priestoroch izby, vypnúť elektrické spotrebiče, ktoré sa nachádzajú v izbe, riadne zamknúť vchodové dvere apartmánu a kľúč s príveskom od izby odovzdať zodpovednému zamestnancovi ubytovacieho zariadenia.

11. Za stratu kľúča od izby + výmenu vložiek účtujeme 50,- €. V prípade poškodenia zariadenia je hosť povinný škodu uhradiť na mieste, prípadne škodu okamžite odstrániť. V prípade, že škodu neodstráni včas a tým zabráni pobytu ďalšiemu zákazníkovi, je povinný uhradiť plnú cenu ďalšieho pobytu a s tým spojené náklady. 
12. Prípadné vzniknuté závady je hosť povinný okamžite nahlásiť zamestnancovi zariadenia, prípadne majiteľovi.

13. Parkovisko je bezplatné a nie je strážené. Ubytovacie zariadenie nezodpovedá za odcudzenie, prípadne za spôsobenú škodu na motorových vozidlách. Hostia môžu parkovať len na parkovisku, ktoré sa nachádza pred budovou. Odporúčame hosťom, aby sa presvedčili o riadnom uzamknutí a zabezpečení auta. V aute nenechávajte voľne položené osobné veci.

14. Sťažnosti hostí, resp. prípadné pripomienky a návrhy na zlepšenie činnosti ubytovacieho zariadenia sa riadia podľa reklamačného poriadku.
15. Hosť a ubytovacie zariadenie sú povinní dodržiavať ustanovenia tohto ubytovacieho poriadku, ktorý je záväzný pre obe strany v plnom rozsahu. V prípade, že hosť poruší niektoré z ustanovení ubytovacieho poriadku, má vedenie ubytovacieho zariadenia právo odstúpiť od zmluvy o poskytovaní prechodnej ubytovacej služby pred uplynutím dohodnutého času a bez nároku hosťa na vrátenie peňazí. 
16. Tiesňové telefónne čísla: 

· Polícia / Polizei: 158
· Záchranná zdravotná služba / Nothilfe: 155
· Hasičská a záchranná služba / Feuerschutz: 150
· Integrovaný záchranný systém: 112
Reklamačný poriadok

Právo zákazníka na reklamáciu

V prípade, ak zákazníkovi sú v ubytovacom zariadení poskytované služby nižšej kvality alebo nižšieho rozsahu ako to bolo vopred dohodnuté alebo ako je to obvyklé, vzniká zákazníkovi právo na reklamáciu.

Uplatnenie reklamácie

Ak zákazník zistí dôvody a skutočnosti, ktoré môžu byť predmetom reklamácie, je povinný uplatniť prípadnú reklamáciu ihneď bez zbytočného odkladu u zodpovedného pracovníka a to v prevádzke, v ktorej bola služba poskytnutá. V záujme rýchleho priebehu reklamačného vybavenia je účelné, aby zákazník pri uplatňovaní reklamácie predložil doklady o poskytnutí služby (kópia objednávky, faktúra a pod.) pokiaľ má takýto doklad k dispozícii. Ak to povaha reklamovanej služby vyžaduje, je potrebné, aby zákazník pri uplatňovaní reklamácie predložil aj vec, ktorej chybu vytýka. Vedúci prevádzky alebo ním poverený pracovník je povinný po starostlivom preskúmaní rozhodnúť o spôsobe vybavenia reklamácie ihneď, alebo v stanovenej lehote.

Chyby odstrániteľné

1. Ubytovacie služby
Na úseku ubytovacích služieb má zákazník právo na bezplatné, riadne a včasné odstránenie nedostatkov, t. j. výmenu alebo doplnenie drobného vybavenia v rozsahu Vyhlášky MH SR č. 125/1995 Z. z.

Chyby neodstrániteľné

1. Ubytovacie služby
V prípade, ak nie je možné odstrániť chyby technického charakteru na izbe (porucha vykurovacieho systému, zlý príkon teplej vody a pod.), a ak zariadenie nemôže poskytnúť zákazníkovi iné náhradné riešenie a izba bude i napriek týmto nedostatkom zákazníkovi prenajatá, má zákazník právo na:

· primeranú zľavu z ceny podľa platného cenníka

Lehoty na uplatnenie reklamácií

Zákazník je povinný osobne sa zúčastniť vybavovania reklamácie, je povinný poskytnúť objektívne informácie týkajúce sa poskytnutej služby. Ak to vyžaduje povaha veci, musí zákazník umožniť pracovníkom ubytovacieho zariadenia prístup do priestoru, ktorý mu bol prenajatý na prechodné ubytovanie, aby bolo možné presvedčiť sa o odôvodnenosti reklamácie.

Záverečné ustanovenie

Tento reklamačný a ubytovací poriadok nadobúda účinnosť dňom  29. 04. 2024
